b'\n_START_ARTICLE_\nSeveni\n_START_PARAGRAPH_\nSeveni (francosko C\xc3\xa9vennes, okcitansko Cevenas) so hribovje v ju\xc5\xbeni Franciji, del Centralnega masiva. Razprostirajo se \xc4\x8dez ve\xc4\x8d departmajev: Ard\xc3\xa8che, Gard, Haute-Loire in Loz\xc3\xa8re, z majhnim delom pa segajo tudi na ozemlje H\xc3\xa9raulta. Najve\xc4\x8dje mesto na obmo\xc4\x8dju Sevenov je Al\xc3\xa8s, le\xc5\xbei v severnem delu departmaja Gard._NEWLINE_Seveni predstavljajo jugovzhodni del Centralnega masiva. Potekajo v smeri od jugozahoda (Montagne Noire) proti severovzhodu (Monts du Vivarais), najvi\xc5\xa1ja to\xc4\x8dka je 1.702 metra visoki Mont Loz\xc3\xa8re. Hribovje predstavlja razvodje med vodami atlantskega in sredozemskega povodja. V Sevenih izvirata reki Loara z levim pritokom Allier in Tarn (pritok Garone), ki te\xc4\x8deta proti zahodu v smeri Biskajskega zaliva, ter reke Ard\xc3\xa8che, C\xc3\xa8ze, Gardon (pritoki Rone) in H\xc3\xa9rault, ki te\xc4\x8dejo v ju\xc5\xbeni in jugovzhodni smeri proti Sredozemskemu morju._NEWLINE_Na obmo\xc4\x8dju Sevenov je bil leta 1969 ustanovljen istoimenski narodni park s sredi\xc5\xa1\xc4\x8dem v Floracu, Loz\xc3\xa8re. Poleg najvi\xc5\xa1jega vrha Sevenov se v narodnem parku nahaja tudi arboretum Cazebonne in jama Aven Armand._NEWLINE_Skupaj s sosednjim planotastim svetom Causses so bili leta 2011 pod skupnim imenom "Causses in Seveni - sredozemska agro-pastirska kulturna pokrajina" sprejeti na Unescov seznam svetovne kulturne dedi\xc5\xa1\xc4\x8dine.'